**ОТЧЕТ за осъществената контролна дейност от РИОСВ**

**през м. май 2016 г.**

***Кратка обобщена информация за осъществената контролна дейност за месец май 2016 г. и резултати от извършената контролна дейност.***

През месец май 2016 г. от експертите на 16-те регионални инспекции по околната среда и водите (РИОСВ) са извършени 1 946 бр. проверки на 1 805 бр. обекта. В рамките на осъществения контрол от РИОСВ са дадени 546 бр. предписания за отстраняване на констатирани нарушения и предприемане на мерки.

За констатирани административни нарушения на ЗООС и специалните закони по опазване на околната среда са съставени 78 бр. актове (АУАН), от които 21 са за констатирано неизпълнение на дадени предписания. Издадени са 62 бр. наказателни постановления (НП), с които са наложени глоби и имуществени санкции на обща стойност 241 750 лв.

Наложени са и 17 бр. санкции съгласно чл. 69 от Закона за опазване на околната среда (ЗООС) - за констатирани наднормени замърсявания на компонентите на околната среда (води и въздух). Постъпилите суми по наложени санкции са 194 636 лв.

За периода са приложени и 5 бр. принудителни административни мерки –спиране/ограничаване на дейности/инсталации.

През месеца, експертите от РИОСВ са участвали в 55 бр. ДПК за въвеждане на обекти в експлоатация.

***Акценти от извършената месечна контролна и административно наказателна дейност.***

Основните акценти в контролната дейност на РИОСВ през месец май са:

* контрол на чистотата на пътищата и пътните съоръжения;
* проверки за изпълнението на изискванията за използваното от операторите оборудване, съдържащо флуорсъдържащи парникови газове и озоноразрушаващи вещества;
* емисионен контрол на заустваните отпадъчни води и състоянието на пречиствателните съоръжения;
* контрол върху режимите, реда и условията за ползване, изкупуване с цел търговия в страната и изнасяне през граница, на живи охлюви.

***Кратък анализ на постигнатите резултати в областта на опазване на околната среда, от осъществената контролна дейност.***

Един от основните приоритети в контролната дейност на РИОСВ за периода е контрола на чистотата на републиканската и общинска пътна мрежа и пътните съоръжения. При проверките са установени единични замърсявания с отпадъци от пътникопотока на територията на общините Благоевград, Петрич, Белица и община Стралджа, за което са дадени предписания за почистването им. При извършен последващ контрол по изпълнение на направените предписания за почистване на откритите през месец април локални замърсявания на участъци от общинска и републиканска пътна мрежа на територията на общини Белене, Долни Дъбник, Плевен, Троян, Тетевен е констатирано, че предписанията са изпълнени в срок и локалните замърсявания с отпадъци са почистени. От РИОСВ Перник е съставен акт на кмета на община Земен за неизпълнение на дадено предписание за почистване на нерегламентирано замърсяване от общинската пътна мрежа.

Един от акцентите в контролната дейност по компонент въздух е контрол за изпълнението на изискванията за използваното от операторите оборудване, съдържащо флуорсъдържащи парникови газове и озоноразрушаващи вещества. Във връзка с годишното докладване на количествата озоноразрушаващи вещества и флуорирани парникови газове и установено непредставяне на годишните отчети за 2015 г. от РИОСВ Варна са съставени 7 АУАН, а от РИОСВ Пловдив са изпратени покани за съставяне на АУАН до 11 бр. оператори. От РИОСВ Пазарджик е съставен акт на „Интерес 3000”ООД, гр. Стрелча за неизпълнение на дадено предписание, да се представят в РИОСВ копия от досиетата на хладилните инсталации в обект за производство на млечни продукти.

За неспазване на нормата за общи емисии на летливи органични съединения, по резултатите от представения План за управление на разтворителите за 2015 г , е наложена, от РИОСВ Варна, имуществена санкция в размер на 8 000 лв. на „Клас олио” АД. За неизпълнение на задълженията си за представяне на План за управление на разтворителите за 2015 г., от РИОСВ Шумен е съставен акт на „Артемис” ЕООД, гр. Шумен.

Най-голямата по размер санкция през месец май е наложена от РИОСВ Пловдив. След извършена оценка на резултатите от проведени собствени непрекъснати измервания на емисиите на вредни вещества, изпускани в атмосферния въздух през 2015 г. (въз основа на годишните доклади), от РИОСВ Пловдив е наложена еднократна санкция в размер на 55 597 лв. на „КЦМ“ АД. Санкцията е за превишение на нормите за допустими емисии (НДЕ) по показател серни оксиди в отпадъчни газове, изпускани в атмосферния въздух от дейността на дружеството.

През отчетния период се извършиха ежегодните сезонни превантивни проверки, от междуведомствени комисии по заповед на областните управители, за състоянието на водните обекти, проводимостта на реките и техническото състояние на хвостохранилищата и язовирите на територията на страната. От РИОСВ Монтана е наложена имуществена санкция на „България Флуорит“ ЕООД, гр. София, в размер на 5 000 лв., за неправилно организиране и експлоатиране на хвостохранилище „Голям Буковец“, находящо се в землището на гр. Чипровци.

Акцент в контролната дейност по компонент води е емисионен контрол на заустваните отпадъчни води и състоянието на пречиствателните съоръжения. За констатирано заустване на отпадъчни води без издадено разрешително за заустване, от РИОСВ София е санкционирано с 6 000 лв. „Евроледър” ЕАД (кожарска фабрика).

От РИОСВ Бургас, е санкционирана община Бяла с 2 000 лв. за неизпълнение на условия в разрешително за заустване. За установено превишение на индивидуалните емисионни ограничения (ИЕО) по показател „неразтворени вещества”, от извършен собствен мониторинг, от РИОСВ Смолян е съставен АУАН на Мурсалец” ЕООД, гр. Девин (автомивка), а за заустване на отпадъчни води в р. Уваджик и р. Белизворска, в нарушение на ИЕО, е санкционирано с 1 000 лв. ”Анмар” ООД, с. Падина, общ. Ардино и с 2 500 лв. ”Родопчанка” ООД, с. Бял извор, общ. Ардино.

За неефективно работещи локални пречиствателни съоръжения за отпадъчни води (ЛПСОВ) от РИОСВ Шумен, Пловдив и Пазарджик са съставени актове на: „Балкан милк“ ООД; „Камчия“ АД, с. Панайот Волов, община Шумен (птицекомбинат); „Ненко Трифонов Фуудс” ООД, с. Ведраре, община Карлово (млекопреработвателно предприятие) и „Еко ф” АД, с. Карабунар, община Септември (мандра).

За констатирани нерегламентирани замърсявания с битови отпадъци, от РИОСВ Враца, Смолян, София и Хасково са съставени актове на кметовете на: с. Галиче, община Бяла Слатина; с. Търнава, община Бяла Слатина; с. Краводер, община Криводол; с. Забърдо, община Чепеларе; с. Поляна, община Рудозем; с. Слащен, община Сатовча; с. Плетена, община Сатовча; общините Антон, Ихтиман, Мирково и Ивайловград. От РИОСВ Русе, с по 3 000 лв., са глобени кметовете на община Ветово и община Лозница. Кметът на с. Ивански, община Шумен е глобен от РИОСВ Шумен с 1 400 лв. за непочистване на незаконни сметища и замърсявания с отпадъци в дерето, преминаващо през селото.

За неизпълнение на условия, определени в разрешението за дейности по третиране на отпадъци, от РИОСВ Перник и Бургас са санкционирани с по 7 000 лв. "Джи Ем Ауто Карс" ЕООД, гр. Перник (площадката в кв. Караманица) и „Нави трейд“ ЕООД. Със 7 000 лв. е санкционирано от РИОСВ Пловдив „СО Спектър” ЕАД, с. Първенец за събиране на различни по вид състав и свойства отпадъци, без да притежава регистрационен документ за тях в нарушение на Закона за управление на отпадъците.

За неводене на отчетност, съгласно изискванията на ЗУО, от РИОСВ Велико Търново и Шумен са санкционирани, с по 2 000 лв., “Би Си Си Хандел” ООД, гр. Велико Търново и “Фикосота” ООД, гр. Шумен.

През месец май, от 16-те РИОСВ са извършени проверки на пунктове за събиране и изкупуване на охлюви. В проверените обекти не са установени нарушения на изискванията за осъществяване на дейност в тях и изкупуване на маломерни охлюви. Установени са нерегламентирани пунктове за изкупуване на охлюви (без регистрация в РИОСВ), за което от РИОСВ Враца и РИОСВ Монтана са наложени глоби, в общ размер от 400 лв., на три физически лица, а от РИОСВ Русе са съставени два акта на физически лица.

През отчетния период започнаха сезонните проверки на билкозаготвителни пунктове за спазване на изискванията на Закона за лечебните растения. За непредставяне на обобщена информация за изкупените, обработените и реализираните през предходната година билки и техния произход по позволително, както и за складовите наличности от РИОСВ Велико Търново и Русе, с по 100 лв., са глобени общо четири физически лица. От РИОСВ Шумен е съставен акт на физическо лице за събран 3 000 кг цвят глог в свежо състояние, при позволени 1 000 кг.

През месец май са наложени строги санкции за констатирани неизпълнения на условия в издадените комплексни разрешителни (КР). От РИОСВ Бургас, Плевен и Перник са издадени наказателни постановления, с които са наложени имуществени санкции в общ размер на 105 000 лв. На: „Топлофикация – Бургас“ ЕАД -50 000 лв.; „Топлофикация Перник“ АД, гр. Перник – 30 000 лв.; „ Полихим-СС“ ЕООД – 15 000 лв. и „Промет стиил“ ЕАД – 10 000 лв. През отчетния период, за неизпълнение на условия от КР, са съставени и АУАН на: „Топлофикация-Русе“ ЕАД (РИОСВ Русе) и „ЕнерСис“ АД, гр. Търговище, „Титан БКС“ ООД, гр. Шумен и „Гужер Комерс“ ЕООД, гр. Попово (РИОСВ Шумен).

За неизпълнение на условие от решение по ОВОС, от РИОСВ Благоевград е санкционирано със 7 000 лв. „Агромах“ ЕООД, с. Бело Поле, общ. Благоевград, а за неизпълнение на условие от Решение за преценяване на необходимостта от ОВОС, от РИОСВ Велико Търново е санкционирано с 2 000 лв. „Химпродукт“ АД, гр. Горна Оряховица.

През месец май, със заповеди на директорите на РИОСВ Варна, Враца и Шумен са приложени 5 бр. принудителни административни мерки. Поради преустановена експлоатация, са пломбирани съоръжения/резервоари в “Нафтекс петрол” ЕООД, гр. Ловеч (обект “Петролна база”, Добрич); „Петрол Север” ЕООД (обект „Петролна база Каспичан”); „ДМВ“ ЕООД, гр. Русе (обект „Петролна база Враца) и „Пътинженерингстрой–Т ” ЕАД, гр. Търговище (обект „Цех за производство на промишлени експлозиви и грубодисперсен амонит”, с. Пайдушко, община Търговище). Със Заповед на директора на РИОСВ Шумен е ограничен производствения капацитет на „Завод за производство на керамични изделия“, гр. Нови пазар, собственост на „Дюра – Тайлс БГ” АД. Мярката е приложена до издаване (и влизане в сила) на комплексно разрешително по реда на чл.117 от ЗООС.

***Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

В резултат на системния подход в осъществяваната контролна дейност през 2015-2016 г., а именно превенция и контрол, от всички РИОСВ се отчита, че в сравнение с предходни години републиканските и общински пътища и прилежащите им територии са почистени от отпадъци, като са констатирани само единични случаи на замърсяване.

В резултат от ефективно изпълнение на мерките, залегнали в общинските програми по КАВ, продължава положителната тенденция по подобряване на качеството на атмосферния въздух в гр. Пловдив, гр. Асеновград и гр. Куклен. Регистрират се все по-малък брой превишения на средно-денонощната норма за опазване на човешкото здраве по показател ФПЧ10.

Вследствие регулярния контрол и предприети мерки от РИОСВ (предписания, актове, НП), през периода са почистени нерегламентирани замърсявания с отпадъци. Всички РИОСВ активно участваха в инициативата на bTV „Да изчистим България заедно“.

Вследствие на засиления контрол и изпълнение на дадените от РИОСВ- Монтана предписания е изградена оросителна (дъждовална) система на хвостохранилище „Голям Буковец“ в гр. Чипровци, която покрива площ с размери 150x80 м. Депонираният материал в обхвата на оросяването се поддържа влажен с цел недопускане разпрашаването му в атмосферния въздух.

В резултат от дадено предписание от РИОСВ Плевен на кмета на община Ябланица за склада за негодни ПРЗ в с. Голяма Брестница, са предприети действия за предаване на негодните ПРЗ за последващо третиране –общината е сключила договор с лице, притежаващо документ по чл.35 от ЗУО.

В резултат на предприетите от РИОСВ Стара Загора действия и проведения последващ контрол е преустановено изтичането на отпадъчни води след лагуните на „Алба групс” ЕООД, с. Скобелево и е извършено почистване на замърсени терени с розови джибри от „Елзем България” ООД, гр. Казанлък. След предприетите действия от страна на РИОСВ Перник, съвместно с В и К – ООД, гр. Перник и Община Перник е преустановено изпускането на непречистени води от обект автомивка в река Струма и замърсяването на водния обект.

Във връзка с предложения от граждани за обявяване на защитени дървета са извършени проверки, от РИОСВ Пазарджик, в землищата на с. Кръстава, гр. Септември и гр. Панагюрище. Установено е, че дърветата са подходящи за обявяване за вековни или забележителни. Предстои внасяне на документацията в МОСВ за обявяването им.

Със съдействието на РУ „Созопол“ на ОД МВР-Бургас е осуетено нерегламентирано събиране на блатно кокиче и от РИОСВ Бургас е започнато административно-наказателно производство за съставяне на актове на 24 лица, извършили нарушението.

След извършени проверки от РИОСВ Варна (по сигнали) 3 бр. щъркели, зеленокрака водна кокошка и мишелов са настанени за лечение в ОП “Зоопарк – СЦ” гр. Варна и ОП “ЦЗПЖ” гр. Добрич. От РИОСВ Пазарджик са предадени в Спасителния център в гр. Стара Загора 4 бедстващи защитени птици – 1 щъркел и 3 горски ушати сови. В резултат на съвместните действия на РИОСВ Смолян и Община Златоград е спасен пеликан, а от РИОСВ Шумен са изпратени в Спасителен център 4 бр. птици от видовете Бухал, Бял щъркел и Домашна кукумявка. От РИОСВ-Плевен е спасен белоглав лешояд, пуснат през месец април 2016 г. на територията на Природен парк "Врачански Балкан", в изпълнение на проект "Възстановяване на популациите на едрите европейски лешояди в България” по програма Life +. Лешоядът е предоставен на координатора по проекта, с цел пускане на свобода в района на Природен парк "Врачански Балкан".

РИОСВ Пловдив беше избран да представи на заседание на Европейската комисия по околна среда един от изпълнените проекти по „Оперативна програма 2007-2013“ като пример за най-успешен проект. На проведеното заседание (на 19 май) са представени успешно реализираните дейности в резерватите –изключителна държавна собственост по проект „Дейности по опазване и устойчиво ползване на резерват „Червената стена“ и поддържан резерват „Изгорялото гюне“.

През месец май беше отбелязана 18 годишнината на посетителски център „Витоша“. През м. май посетителите в ПЦ “Витоша” са 883 бр. (през почивните дни – 264 бр., през седмицата – 619 бр.).